ใช้บสย.กวาดเอสเอ็มอี
ไทยพาณิชย์ลุยขยายฐานลูกค้าหมื่นล้านแบงก์แลนด์มักน้อยขอพันล้านเหตุจ่ายค่าต๋ง
20 ส.ค. 2554

ไทยพาณิชย์ลุยขยายฐานลูกค้าหมื่นล้านแบงก์แลนด์มักน้อยขอพันล้านเหตุจ่ายค่าต๋ง
แบงก์พาณิชย์โดดใช้โครงการค้ำประกัน บสย.รอบ 3 หนุนการเติบโตสินเชื่อเอสเอ็มอีให้เข้าเป้า ไทยพาณิชย์ ตั้งเป้ากวาดคนเดียวหมื่นล้าน แบงก์แลนด์หวังน้อยขอแค่พันล้าน 
นายไตรรงค์ บุตรากาศ ผู้ช่วยผู้จัดการใหญ่ ด้านกลยุทธ์และผลิตภัณฑ์ ธนาคารไทยพาณิชย์ กล่าวว่า ธนาคารตั้งเป้าส่งลูกค้าสินเชื่อเอสเอ็มอีเข้าร่วมโครงการค้ำประกันสินเชื่อ PGS (Portfolio Guarantee Scheme) ระยะที่ 3 ของบรรษัทประกันสินเชื่ออุตสาหกรรมขนาดย่อม (บสย.) เป็นวงเงินไม่ต่ำกว่า 1 หมื่นล้านบาท แบ่งเป็นลูกค้ารายใหม่ 60% และลูกค้าเดิมของธนาคาร 40% โดยทั้งหมดจะเป็นกลุ่มลูกค้าที่มียอดขายต่ำกว่า 20 ล้านบาทต่อเดือน แบ่งเป็นลูกค้าธุรกิจขนาดกลาง 30% และธุรกิจขนาดย่อม 70%
“ในปีนี้เราตั้งเป้าการเติบโตของสินเชื่อเอสเอ็มอีไว้ที่ 30% หรือขยายฐานสินเชื่อเพิ่มขึ้นเป็น 2.1 แสนล้านบาท ซึ่งโครงการค้ำประกันของ บสย.วงเงิน 3.6 หมื่นล้านบาท จะเข้ามาช่วยเราได้ประมาณ 1 หมื่นล้านบาท นอกจากนี้ธนาคารยังเตรียมเปิดตัวผลิตภัณฑ์ใหม่อีกไม่ต่ำกว่า 10 รายการ เพื่อขยายฐานลูกค้าและฐานสินเชื่อให้เติบโตได้ตามเป้าอีกด้วย” นายไตรรงค์ กล่าว
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการธนาคาร ธนาคารแลนด์แอนด์เฮ้าส์ เพื่อรายย่อย กล่าวว่า ธนาคารตั้งเป้าขยายสินเชื่อเอสเอ็มอีผ่านโครงการนี้ประมาณ 1,000 ล้านบาท โดยจะเน้นไปที่กลุ่มผู้ประกอบการที่มียอดขายตั้งแต่ 5-30 ล้านบาท จากปัจจุบันที่มีฐานสินเชื่อเอสเอ็มอีอยู่ 1 หมื่นล้านบาท โดยปีนี้น่าจะเติบโตได้ 40% หรือ 4,000 ล้านบาท
“ธนาคารเข้าร่วมโครงการนี้เป็นครั้งแรก อย่างไรก็ดี เราก็ตั้งใจจะใช้ประโยชน์ให้ได้มากที่สุดโดยคาดว่าการค้ำประกันของ บสย.จะช่วยด้านการเติบโตได้ 10% แม้ว่าในเฟสนี้ลูกค้าจะต้องเสียค่าธรรมเนียม 1.75% แต่เชื่อว่าลูกค้าจะยังคงให้ความสนใจ ขณะที่ธนาคารก็ได้ประโยชน์ด้านการบริหารความเสี่ยง” น.ส.จุฑามาศ กล่าว
นายวีรศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารจะส่งเสริมให้กลุ่มลูกค้าเอสเอ็มอีรายใหม่ๆ ที่ยังไม่แข็งแรงเข้าร่วมโครงการของ บสย. โดยส่วนใหญ่จะอยู่ในกลุ่มที่มียอดขาย 5-10 ล้านบาทต่อเดือน โดยโครงการนี้จะเข้ามาเสริมการเติบโตด้านสินเชื่อให้เป็นไปตามเป้าที่ 6-8% จากฐานสินเชื่อรวมที่ 3 แสนล้านบาท 
“โครงการนี้จะช่วยเปิดช่องให้ผู้ประกอบการที่เคยอยู่นอกระบบเข้ามาอยู่ในระบบมากขึ้น โดยเราตั้งเป้าจะใช้ประโยชน์ให้ได้มากที่สุด อย่างไรก็ตามธนาคารจะคัดกรองลูกค้าที่ดีเข้ามาก่อน ไม่ใช่รับหมดทุกราย จากนั้นจึงพิจารณาตามความเสี่ยงว่าจำเป็นต้องใช้การค้ำประกันหรือไม่ เนื่องจากลูกค้าต้องเสียค่าธรรมเนียมในอัตรา 1.75%” นายวีรศักดิ์ กล่าว
นายวีรศักดิ์ ประเมินว่า การแข่งขันของธุรกิจสินเชื่อเอสเอ็มอีจากนี้จะเริ่มรุนแรงขึ้น ทั้งด้านราคาและวงเงินในการให้สินเชื่อ เนื่องจากมีธนาคารพาณิชย์บางแห่งที่ตั้งเป้าการเติบโตและต้องการใช้ประโยชน์จากการค้ำประกันสูง ส่งผลให้ธนาคารเจ้าของตลาดเดิมต้องลงมาแข่งขันและดูแลลูกค้าของตัวเองมากขึ้น
ทั้งนี้ ช่วง 3 ปีที่ผ่านมา บสย.ได้เปิดรับค้ำประกันสินเชื่อไปแล้ว 6 หมื่นล้านบาท